

REPUBLIKA HRVATSKA

SPLITSKO-DALMATINSKA ŽUPANIJA

GRAD OMIŠ

**Gradsko vijeće**

KLASA: 021-05/21-01/05

URBROJ: 2181-7-03/5-23-22

Omiš, 11. listopada 2023.

**Z A P I S N I K**

o radu 22. sjednice Gradskog vijeća Grada Omiša

održane 11. listopada 2023. godine u Omišu, Trg K. Tomislava 6 – Hotel Plaža

Započeto u 19.00 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Tonći Stanić
5. Lovrenka Kovačić Bućan, dipl.iur.
6. Ivan Medić, dipl.ing.
7. Martin Bašić, dipl.komunikolog
8. Tihana Barišić Marunčić, dr.med.
9. Petar Bulić, dipl.iur.
10. Tomislav Bartulović
11. Karlo Vukasović, bacc.oec.
12. Zdravka Šodan
13. Dr.sc. Dino Belošević

NENAZOČNI ČLANOVI VIJEĆA:

1. Josip Banović, dr.med.

2. Ivo Bradarić

OSTALI NAZOČNI:

1. Ivo Tomasović, dipl.oec., gradonačelnik

2. Žarko Kovačić, dipl.ing.agr. zamjenik gradonačelnika

3. Lidija Pavković, dipl.iur., pročelnica Ureda gradonačelnika

4. Stipe Žuljević-Mikas, dipl.ing., pročelnik komunalnog odjela

4. Đeki Stanić, dipl.iur. pročelnik UO za gospodarstvo i društvene djelatnosti

5. Mate Sovulj, dipl.ing., Upravitelj vlastitog pogona

6. Meri Smailagić, dipl.oec., voditeljica odsjeka

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljanim materijalima te je nakon glasovanja utvrđeno da je jednoglasno sa 13 glasova ZA usvojen slijedeći

### **d n e v n i r e d**

1. Usvajanje zapisnika o radu 21. sjednice Gradskog vijeća Grada Omiša
2. Vijećnički upiti
3. Polugodišnji Izvještaj o izvršenju proračuna Grada Omiša za 2023.g
4. Odluka o otpisu potraživanja i obveza
5. Prijedlog Odluke o koncesiji za posebnu upotrebu pomorskog dobra
6. Odluka o izmjeni i dopuni Odluke o nerazvrstanim cestama (Nemira, Kučiće, Zakučac)
7. Odluka o izmjeni i dopuni odluke o komunalnoj infrastrukturi
8. Odluka o osnivanju i imenovanju Povjerenstva za uvođenje u posjed zakupnika poljoprivrednoga zemljišta u vlasništvu RH na području Grada Omiša
9. Pravilnik o jednostavnoj nabavi
10. Prijedlozi za razrješenje dosadašnje članice radnih tijela Gradskog vijeća i imenovanje novih članova
11. Izvješće o radu Gradonačelnika Grada Omiša za razdoblje 1.-6.2023.g.
12. Odluka o izmjeni i dopuni Odluke o komunalnoj infrastrukturi Grada Omiša i njezinom pravnom statusu
13. Prijedlog Odluke kojom se daje ovlast gradonačelniku Grada Omiša za sklapanje nagodbe sa vlasnicima (suvlasnicima) nekretnina u postupku izvlaštenja zemljišta radi izgradnje spoja Ulice fra Stjepana Vrlića na državnu cestu D8

**Ad 1/**

USVAJANJE ZAPISNIKA O RADU 21. SJEDNICE GRADSKOG VIJEĆA GRADA OMIŠA

Na tekst nacrta zapisnika o radu 21. sjednice Gradskog vijeća Grada Omiša nije bilo primjedbi te je nakon glasovanja utvrđeno da je jednoglasno sa 13 glasova ZA usvojen Zapisnik o radu 21. sjednice Gradskog Vijeća Grada Omiša.

**Ad 2/**

VIJEĆNIČKI UPITI

**Karlo Vukasović** – možete li komentirati napise iz medija, Slobodne Dalmacije, koji preispituju čitav projekt mosta iznad rijeke Cetine, odnosno nepostojanje burobrana, jer se direktno proziva ministra Butkovića, direktora Hrvatskih cesta gosp. Škorića, a indirektno i sve nas.

Gradonačelnik – burobran (koji je ranije bio u planu) se ne može staviti na most iz razloga što je rađeno ispitivanje u komori tog zračnog tunela gdje se pri brzini vjetra od 160km/h pojavljuju vibracije koje ugrožavaju sam most.

Nismo sretni zbog toga, no smatra da bez obzira na burobran pri nekim ekstremnim vremenskim uvjetima (vjetrovima) most bi bio zatvoren.

Svakako je bolje da most imamo nego da ga nemamo, on će poslužiti svojoj svrsi.

Ideje koje su bile prije 7-8 godina da se radi donja obilaznica nisu prihvaćene. To nije ni bilo u prostornim planovima ni Grada ni Županije, kasnije je to uvršteno u plan Grada ali Županija to nije uvrstila u svoj plan pa se stoga ta zaobilaznica nit ne može graditi.

Sigurno je da će na žalost biti dana kada će most, zbog vremenskih prilika biti zatvoren,

no nije jedini, zatvoreni budu i drugi mostovi kada su ekstremni vremenski uvjeti.

Što se tiče tunela, koji se također spominje u novinskim napisima, on je bio tražen i od Udruge Savez za poljica, MO Zakučac i on je do 2013.g. bio u prostornom planu Grada Omiša, pa je izbačen iz plana i mi ga sada ponovno uvrštavamo u Prostorni plan (nada se da će biti usvojen do kraja godine).

Hrvatske ceste su za tunel Lisičina odradile studije utjecaja i druge radnje koje je bilo moguće odraditi do usvajanja Plana, a nakon usvajanja bi oni išli na projektiranje, raspisivanje javne nabave i građenje toga tunela.

**Tomislav Bartulović** – zakon o hrvatskim braniteljima propisuje da svaki branitelj ima pravo na ukopno mjesto. Gospodin Josip Sebeledi koji je nedavno preminuo pokopan je na groblju u Podstrani jer na omiškom području nije bilo slobodnog grobnog mjesta (zajedničke grobnice)?

Gradonačelnik – radi se o tome da na groblju Vrisovci postoji tzv. zemljani grobovi za one ljude koji nemaju svoje grobno mjesto i taj je prostor (mjesec dana prije nego je preminuo gospodin Sebeledi) bio popunjen i više se nitko tu nije mogao ukopati. Obzirom da smo mi dužni imati nekoliko takvih grobnih mjesta, direktor Peovice je rekao da će postupiti sukladno propisima odnosno da će staviti obavijest na grobove koje nitko ne posjećuje i kada prođe zakonom određen rok, raditi će se ekshumacija da bi se grobovi mogli osloboditi za buduće ukope za ljude koji nemaju svoje grobno mjesto. Kada se to sve odradi onda će biti moguće prebaciti i pokojnika Josipa Sebeledija na omiško groblje Vrisovci.

**Dino Belošević** – prije godinu i po dana postavio je vijećnički upit na temu koncesijskih odobrenja na plažama jer konstantno imamo problem sa postavljanjem ležaljki koje onemogućuju građanima nesmetan pristup plažama.

Određeni korisnici koncesijskih odobrenja iste koriste protu propisno, si smo s time upoznati no ni ove godine se ništa po tom pitanju nije promijenilo.

Ne zna kako je moguće da mi ovdje, sa najviše instance, nismo u mogućnosti to riješiti?

Vijeće za dodjelu koncesijskih odobrenja, predsjednica gospođa Lovrenka Kovačić Bućan, je uputilo dopis korisnicima kako i na koji način se odobrenja smiju i mogu koristiti no korisnici i dalje to ne čine propisno.

Pitanje je zašto ti korisnici nisu sankcionirani, kažnjeni, uklonjeni i sl.? Čini se da se ide linijom manjeg otpora, da se ne želi ulaziti u sukobe, ali nešto se mora poduzeti po ovom pitanju.

Od komunalnog odjela je dobio odgovor da su komunalni redari u lipnju napisali upozorenje korisniku na velikoj plaži, u nekoliko navrata su izlazili na teren, kaznili korisnika sa 300 eura, no i dalje je sve ostalo po starom.

Kod same dodjele koncesijskih odobrenja nisu dobro i konkretno definirani kriteriji (kao npr. u sportu ili kulturi) pa je i to jedan od problema.

**Zvonko Močić** – sve izrečeno stoji, moli da komunalne službe slijedeće sezone bolje provode nadzor nad korištenjem koncesijskih odobrenja i da se poduzimaju potrebne mjere.

Gradonačelnik - Grad Dubrovnik je npr. uveo praksu da kada se netko ne pridržava odredbi iz ugovora izađe iz gabarita i sl.) onda mu se na tjedan dana ukloni npr. štekat.

Mi također trebamo, nakon upozorenja, kazniti prekršitelja i više puta i u konačnici ukloniti protupravno postavljene predmete (ležaljke i sl.).

Stipe Žuljević Mikas – u koncesijskim odobrenjima stoji točka da ukoliko se isto bude koristilo protupropisni biti će kažnjeni što su komunalni redari i radili. Mogli su ići i više puta ići i kažnjavati prekršitelje. Imamo primjer gdje nismo odobrili koncesijsko odobrenje i osoba je 10 puta platila kaznu.

**Lovrenka Kovačić Bućan** – komunalni redari prvi put idu sa upozorenjima, no oni su imali i pisano upozorenje u trenutku izdavanja koncesijskog odobrenja da ukoliko se ne budu pridržavali odredbi iz odobrenja to može za posljedicu imati da slijedeće godine neće dobiti koncesijsko odobrenje.

**Zvonko Močić** – predlaže da stavimo iznose kazni, prva 300€, druga 1000€ , a treći puta 7 dana nemogućnost iznajmljivanja ležaljki. Iza toga, ako bude potrebno, ne izdati koncesijsko odobrenje slijedeće godine.

**Petar Bulić** – sprave kod dječjeg vrtića i škole u Tugarima – zaključak mjesnog odbora odlučeno je da se te sprave ipak uklone dok se ne postave nove, a sve radi sigurnosti djece.

Mate Sovulj – obzirom da su te sprave postavljene prije više godina, u komunalnom odjelu treba provjeriti na čijem zemljištu se one nalaze da ne bi bilo problema kada ih budemo uklanjali.

**Petar Bulić** – što se tiče odrona kamenja predlaže da uputimo dopis Hrvatskim cestama sa prijedlogom da se postave zaštitne mreže (od Zakučca ispod tunela) jer je evidentno narušena konfiguracija toga terena i sigurno će i ubuduće dolaziti do padanja stijena na cestu. To je potrebno uputiti kao inicijativu predstavničkog tijela koju ćemo svi mi gradski vijećnici potpisati.

**Tihana Barišić Marunčić –** mora se osvrnuti na odgovor na vijećnički upis sa zadnje sjednice vezano za parking ispred Porezne uprave Omiš.

Pitanje je postavila kao gradska vijećnika što joj je dužnost i obaveza, a u ime stanara zgrade Put Ribnjaka.

Dobila je pisani odgovor Porezne uprave Omiš u kojemu stoji: „ neugodno smo iznenađeni optužbama na račun RH, Ministarstva financija i Porezne uprave.“

Nitko nikoga nije optužio, postavila je normalno vijećničko pitanje koje je klasificirano kao optužba. Nadalje u odgovoru stoji: “pogotovo zato što je upućeno od visokoobrazovane osobe koja radi najhumaniji posao“.

Obrazovanje i posao kojim se bavi nema apsolutno nikakve veze s parkirnim mjestima o kojima je pitanje i postavila.

Osobno će pisano odgovoriti gospođi u Poreznoj upravi jer nikoga nije optužila nego postavila vijećnički upit.

**Tomislav Bartulović –** već je i ranije postavljao pitanje vezano za kampiranja uz rijeku Cetinu u Blatu n/c – je li se išta poduzelo po tom pitanju od strane komunalnog dojela Grada Omiša, je li se išlo prema Javnoj ustanovi s nekakvim dopisima i sl.?

Gradonačelnik – trebamo postaviti table zabrane kampiranja (što se pokazalo učinkovito npr. na Brzetu) i naši komunalni redari u suradnji s policijom vršiti kontrole i kažnjavati nelegalne kampere.

**Karlo Vukasović –** u Omišu je osnovana nova teniska udruga i broji sada već 30 članova pa ih zanima što je s igralištem u Planovu, može li se taj dio obnoviti za ove i slične sportske aktivnosti?

Gradonačelnik - djeca igraju u Planovu, tamo je davno i bio teniski teren ali je bio nezgodan za održavanje. Vidjeti će s gosp. Pezom.

**Dino Belošević –** najnovija istraživanja pokazuju da djeca sve više idu prema „street izričaju“, bave se skejtingom, breakdancingom i sličnim aktivnostima, a mi te kategorije zaboravljamo. Možda bi se trebali malo prilagoditi i tim potrebama.

**Martin Bašić** – u kojoj je fazi uređenje ulice Četvrt Žarka Dražojevića, čuo je da je u fazi ocrtavanja parkirnih mjesta i sređivanja nogostupa, odnosno da će se tu zabraniti parkiranje(to bi svakako uvelike doprinijelo uvođenju reda).

Taj kvart je vrlo prometan, napućen, puno je djece. Dobro je što je izgrađen i uređen park na tom dijelu koji je vrlo dobro zaživio i puno djece tamo boravi.

Što je sa prostorom (platoom) bivšeg hangara koji je uklonjen, u kojoj je fazi taj projekt, što će konkretno biti s tim prostorom?

Don Emanuel, župnik župe sv. Petra na Priku je zamolio da se na groblju Vrisovci postavi tabla za parking (možda 2 parkirna mjesta) za svećenika i rodbinu pokojnika (ako je to moguće)?

Stipe Žuljević Mikas – ulica Četvrt Žarka Dražojevića i Četvrt Vrilo su ulice za koje je geodetski elaborat napravljen još 2018. godine no zbog nekih problema nije bio proveden do nedavno.

Na tu ulicu su bili upisni vlasnici zgrade, te se je sada Grad Omiš uknjižio i proglasio nerazvrstanu cestu. Naručen je prometni projekt po kojemu se sada ucrtavaju parkirna mjesta, ispred cafe bara „Toja“ će biti okretište i tu se neće smjeti parkirati (eventualno za dostavna vozila i žurne službe).

Što se tiče prostora bivšeg hangara, tu je u planu da se ulica Č.Vrilo i ulica Četvrt Žarka Dražojevića spoje i sada upravno radimo taj prometni projekt.

Najvjerojatnije će to biti jednosmjerna ulica od smjera Vodovod-a do hangara, a od Vodovoda do Zagrebačke banke dvosmjerna (zbog velikih vozila koje dolaze u Vodovod).

Što se tiče tabli na groblju Vrisovci to ćemo naručiti ako ih tamo nema.

**Ad 3/**

POLUGODIŠNJI IZVJEŠTAJ O IZVRŠENJU PRORAČUNA GRADA OMIŠA ZA 2023. GODINU

Gradonačelnik je dostavio polugodišnji Izvještaj o izvršenju proračuna Grada Omiša za 2023. godinu te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Meri Smailagić, voditeljica odsjeka za proračun, izvijestila je u ovom predmetu.

U otvorenoj raspravi sudjelovali su:

**Tomislav Bartulović** – ovdje nigdje ne vidi kapitalni projekt izgradnje srednje škole na Priku?

Gradonačelnik – to je projekt Županije, mi smo kao Grad imali obavezu dati zemljište i ishoditi građevinsku dozvolu što smo još 2017. godine i učinili.

Unatoč višegodišnjim pregovorima sa Županijom po tom se projektu ništa ne događa, stalno se čeka financiranje iz fondova EU ..

Dogodine u 4. mjesecu istječe građevinska dozvola, a to je već drugo produženje, tako da moramo vidjeti sa Županijom da se barem otvori gradilište kako dozvola ne bi istekla.

Svakako moramo provjeriti Ugovor sa Županijom od prije 5 godina u kojemu smo im dali rok za početak gradnje, a koliko se gradnja ne započme da će nam morati vratiti darovano zemljište.

**Karlo Vukasović** – zbog čega je 9.7. Ministarstvo financija produžilo rok dostave ovoga Izvještaja za predaju predstavničkom tijelu do 28.8. a Ministarstvu financija do 5.9.? Sada je mjesec listopad, zašto je ovaj Izvještaj tek sada na Vijeću i je li ovaj Izvještaj predan Ministarstvu financija u roku?

Čitljivost materijala – kada se vijećnicima u materijalima pošalje bunt papira od 30ak stanica, on je čitljiv no ne može se obraditi na pravi način. Iz toga razloga je tražio od službi da se materijal upload-a na internetsku stanicu Grada Omiša što nije bilo do jutros.

U zakonu piše da taj materijal mora biti objavljen, lako dostupan, pretraživ i strojno čitljiv.

Meri Smailagić – postoji Pravilnik o izradi polugodišnjeg i godišnjeg Izvještaja o izvršenju proračuna.

Rok za dostavu (da gradonačelnik prijedlog Izvještaja dostavi predsjedniku Gradskog vijeća) je 30.9. što je učinjeno 15.9.

Na današnju sjednicu je dostavljen jer je to prva sjednica koja je iza ovoga roka bila.

Što se tiče objave na internetskoj stranici – Proračun i izmjene i dopune proračuna se objavljuju u strojno čitljivom formatu i mi to i činimo.

Za Izvještaj o izvršenju proračuna ne postoji takva obaveza, te ga mi objavljujemo u PDF formatu.

Sa objavom radnog materijala (uz točku dnevnog reda) smo imali tehničkih poteškoća te smo poslali mail našim informatičarima da iste što hitnije otklone.

Usvojeno Izvješće o izvršenju proračuna se na internetskim stranicama grada se objavljuje nakon usvajanja (potpisan i pečaćen) na sjednici Gradskog vijeća. u Zakonom propisanom roku, što mi također uredno radimo.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA prihvaćen

**P O L U G O D I Š NJ I I Z V J E Š T A J**

**o izvršenju proračuna Grada Omiša za 2023. godinu**

sa tekstom kao u prilogu ovog zapisnika oznake KLASA:400-01/23-01/05, URBROJ:2181-7-03-01/1-23-1.

**Ad 4/**

ODLUKA O OTPISU POTRAŽIVANJA

Gradonačelnik je dostavio prijedlog Odluke o otpisu potraživanja te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Meri Smailagić, voditeljica odsjeka za proračun, izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o otpisu potraživanja**

sa tekstom kao u prilogu ovog zapisnika oznake KLASA:423-01/23-01/01, URBROJ:2181-7-02-23-1.

**Ad 5/**

PRIJEDLOG ODLUKE O KONCESIJI ZA POSEBNU UPOTREBU POMORSKOG DOBRA

Gradonačelnik je dostavio prijedlog Odluke o koncesiji za posebnu upotrebu pomorskog dobra te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Tomislav Bartulović** – moli podrobnije objašnjenje izraza „posebna upotreba pomorskog dobra“.

Stipe Žuljević Mikas – Grad je napravio projekt biciklističke staze, no Grad ne upravlja tim dijelom pomorskog dobra, pa mu Gradsko vijeće daje suglasnost (koncesiju) za upotrebu pomorskog dobra točno za tu svrhu, a kako bismo mogli ishoditi građevinsku dozvolu.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o koncesiji za posebnu upotrebu pomorskog dobra**

sa tekstom kao u prilogu ovog dopisa oznake KLASA:363-01/21-01/696, URBROJ:2181-7-05-03/3-23-7.

**Ad 6/**

ODLUKA O IZMJENI I DOPUNI ODLUKE

O NERAZVRSTANIM CESTAMA (NEMIRA, KUČIĆE, ZAKUČAC)

Gradonačelnik je dostavio prijedlog Odluke o izmjeni i dopuni Odluke o nerazvrstanim cestama (Nemira, Kučiće, Zakučac) te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

Gradonačelnik – budući da je i ranije bilo primjedbi vijećnika na to da je potrebno uz radni materijal dostaviti mišljenje mjesnog odbora, napominje da to ubuduće obavezno i činimo.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o izmjeni i dopuni Odluke o nerazvrstanim cestama (Nemira, Kučiće, Zakučac)**

sa tekstom kao u prilogu ovog zapisnika oznake KLASA:340-01/15-01/17, URBROJ:2181-7-05-02/3-23-71.

**Ad 7/**

ODLUKA O IZMJENI I DOPUNI ODLUKE O KOMUNALNOJ INFRASTRUKTURI

I NJEZINOM PRAVNOM STATUSU

Gradonačelnik je dostavio prijedlog Odluke o izmjeni i dopuni Odluke o komunalnoj infrastrukturi te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o izmjeni i dopuni Odluke o komunalnoj infrastrukturi i njezinom pravnom statusu**

sa tekstom kao u prilogu ovog zapisnika oznake KLASA:363-01/19-01/506, URBROJ:2181-7-05-02/4-23-2.

**Ad 8/**

ODLUKA O OSNIVANJU I IMENOVANJU POVJERENSTVA ZA UVOĐENJE U POSJED ZAKUPNIKA POLJOPRIVREDNOG ZEMLJIŠTA U VLASNIŠTVU RH NA PODRUČJU GRADA OMIŠA

Gradonačelnik je dostavio prijedlog Odluke o osnivanju i imenovanju Povjerenstva za uvođenje u posjed zakupnika poljoprivrednog zemljišta u vlasništvu RH na području Grada Omiša te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Zdravka Šodan** – na koliko godina se daje tu poljoprivredno zemljište u zakup?

Stipe Žuljević Mikas – na 20 godina.

**Tomislav Bartulović** – je li mjesni odbor Blato n/C upoznat sa ovom mogućnošću odnosno poljoprivrednom česticom koja se mogla zakupiti?

Stipe Žuljević Mikas – radi se o Odluci o raspolaganju poljoprivrednim zemljištem u vlasništvu RH koja je donesena na Gradskom vijeću, objavljena u Službenom glasniku Grada Omiša tako da su s istom svi upoznati. Problem je što nema interesa za ovu djelatnost, no ako u budućnosti bude zainteresiranih uvijek se mogu javiti.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O D L U K A**

**o osnivanju i imenovanju Povjerenstva za uvođenje u posjed**

**zakupnika poljoprivrednog zemljišta u vlasništvu RH na području Grada Omiša**

sa tekstom kao u prilogu ovog zapisnika oznake KLASA:320-01/22-01/03, URBROJ:2181-7-05-02/4-23-4.

**Ad 9/**

PRAVILNIK O JEDNOSTAVNOJ NABAVI

Gradonačelnik je dostavio prijedlog Pravilnika o jednostavnoj nabavi te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Karlo Vukasović** – kao je došlo do toga da je stari Pravilnik došao do Visokog upravnog suda, tko se žalio?

Stipe Žuljević Mikas – tako da je na jadnom natječaju, negdje u Istri, bila uložena žalba i onda je taj predmet došao do Visokog upravnog suda.

Tako da sada je potrebno donijeti novi Pravilnik o jednostavnoj nabavi, on je isti kao i onaj iz 2018.g. no sada ga donosi Gradsko vijeće, a ranije je Gradonačelnik.

Gradonačelnik – u obrazloženju i stoji da je još 2017.godine tadašnje Ministarstvo uprave izdalo uputu Županijama, Gradovima i Općinama da župan, gradonačelnik ili općinski načelnik, svatko u okviru svojih ovlasti, može donijeti Opći akt, i mi smo temeljen toga tada i donijeli Pravilnik o jednostavnoj nabavi. Sada je to zakonodavac prebacio u ovlast Gradskog vijeća i danas zato donosimo novi Pravilnik.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijet

**P R A V I L N I K**

**o jednostavnoj nabavi**

sa tekstom kao u prilogu ovog zapisnika oznake KLASA:406-04/23-01/24, URBROJ:2181-7-05-23-02.

**Ad 10/**

PRIJEDLOZI ZA RAZRJEŠENJE DOSADAŠNJE ČLANICE RADNIH TIJELA GRADSKOG VIJEĆA I

IMENOVANJE NOVIH ČLANOVA

Odbor za izbor i imenovanja donio je Zaključak kojim je utvrdio prijedlog Rješenja o razrješenju dosadašnje članice radnih tijela Gradskog vijeća Grada Omiša i prijedloge Rješenja o imenovanju novih članova radnim tijelima Gradskog vijeća Grada Omiša.

Pisani materijal uz ovu točku dostavljen je svim članovima Vijeća.

Lidija Pavković, pročelnica ureda gradonačelnika i Zvonko Močić, predsjednik gradskog vijeća izvijestili su u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedloge dao na glasovanje potom je utvrđeno da su jednoglasno sa 13 glasova ZA donijeta slijedeća Rješenja:

**10.1.**

**R J E Š E N J E o razrješenju**

I.

SANJA ILIĆ razrješava se dužnosti u radnim tijelima Gradskog vijeća Grada Omiša i to kao:

* članice Mandatnog povjerenstva
* članice Odbora za izbor i imenovanje
* predsjednice Odbora za suradnju s općinama, gradovima i županijama
* članice Odbora za pritužbe i predstavke
* predsjednice Odbora za imenovanje ulica, trgova i davanje suglasnosti za imenovanje javnih ustanova.

II.

Ovo rješenje objaviti će se u Službenom glasniku Grada Omiša.

**10.2.**

**R J E Š E N J E**

**o izboru predsjednika Odbora za suradnju s općinama, gradovima i županijama**

I.

MARTIN BAŠIĆ bira se za predsjednika Odbora za suradnju s općinama, gradovima i županijama Gradskog vijeća Grada Omiša.

II.

Ovo rješenje objaviti će se u Službenom glasniku Grada Omiša.

**10.3. R J E Š E N J E**

**o izboru člana Odbora za pritužbe i predstavke**

I.

MARTIN BAŠIĆ bira se za člana Odbora za pritužbe i predstavke Gradskog vijeća Grada Omiša

II.

Ovo rješenje objaviti će se u Službenom glasniku Grada Omiša.

**10.4.**

**R J E Š E N J E**

**o izboru članice Mandatnog povjerenstva**

I.

SIMONA JURJEVIĆ bira se za članicu Mandatnog povjerenstva Gradskog vijeća Grada Omiša.

II.

Ovo rješenje objaviti će se u Službenom glasniku Grada Omiša.

**10.5.**

**R J E Š E N J E**

**o izboru predsjednice Odbora za imenovanje ulica, trgova i**

**davanje suglasnosti za imenovanje javnih ustanova**

I.

SIMONA JURJEVIĆ bira se za predsjednicu Odbora za imenovanje ulica, trgova i davanje suglasnosti za imenovanje javnih ustanova Gradskog vijeća Grada Omiša.

II.

Ovo rješenje objaviti će se u Službenom glasniku Grada Omiša.

**10.6.**

**R J E Š E N J E**

**o izboru člana Odbora za izbor i imenovanje Gradskog vijeća Grada Omiša**

I.

TONĆI STANIĆ bira se za člana Odbora za izbor i imenovanje Gradskog vijeća Grada Omiša.

II.

Ovo rješenje objaviti će se u Službenom glasniku Grada Omiša.

**Ad 11/**

IZVJEŠĆE O RADU GRADONAČELNIKA ZA RAZDOBLJE SIJEČANJ – LIPANJ 2023.

Gradonačelnik je dostavio Izvješće o radu za razdoblje siječanj-lipanj 2023. te predložio Gradskom vijeću njegovo prihvaćanje.

Pisani materijal uz ovu točku dostavljen je svim članovima Vijeća.

Gradonačelnik je izvijestio u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijet

**Z A K LJ U Č A K**

**po Izvješću o radu Gradonačelnika Grada Omiša**

1. Prihvaća se Izvješće o radu Gradonačelnika Grada Omiša za razdoblje siječanj lipanj 2023. godine oznake KLASA:024-03/23-02/01, URBROJ:2181-7-02-23-1, od 12. rujna 2023.g.
2. Ovaj Zaključak objaviti će se u Službenik glasniku Grada Omiša

**Ad 12/**

PRIJEDLOG ODLUKE

kojom se daje ovlast gradonačelniku Grada Omiša za sklapanje nagodbe sa vlasnicima (suvlasnicima) nekretnina u postupku potpunog izvlaštenja zemljišta

radi izgradnje spoja Ulice fra S. Vrlića na državnu cestu D8

Gradonačelnik je dostavio prijedlog Odluke kojom se daje ovlast gradonačelniku Grada Omiša za sklapanje nagodbe sa vlasnicima (suvlasnicima) nekretnina u postupku potpunog izvlaštenja zemljišta radi izgradnje spoja Ulice fra S. Vrlića na državnu cestu D8, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijeta

**O D L U K A**

**kojom se daje ovlast gradonačelniku Grada Omiša za sklapanje nagodbe sa vlasnicima (suvlasnicima) nekretnina u postupku potpunog izvlaštenja zemljišta radi izgradnje spoja Ulice fra S. Vrlića na državnu cestu D8**

sa tekstom kao u prilogu ovog zapisnika oznake KLASA:363-01/18-01/647, URBROJ:2181-7-05-02/1-23-2.

Završeno u 21.00 sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.